ኢትዮጵያን ቀዳሚዋ የዓለማችን ኢንቨስትመንት መዳረሻ ለማድረግ እየተሰራ መሆኑን ፕሬዘዳንት ዶክተር ሙላቱ ተሾመ ገለጹ
ኢትዮጵያን የዓለማችን ቀዳሚ የኢንቨስትመንት መዳረሻ ለማድረግ መንግስት በትኩረት እየሰራ መሆኑን ፕሬዝደንት ዶክተር ሙላቱ ተሾመ አስታወቁ።    የኢትዮጵያና ሕንድ ቢዝነስ ፎረም በአዲስ አበባ የተካሄደ ሲሆን የኢንዱስትሪ  ሚኒስትር ዴኤታ  ዶክተር መብርሃቱ መለስ ኢትዮጵያን የኢንቨስትመንት አመቺነት ለህንድ ባለሃብቶች ገለጻ አድርገውላቸዋል። በውይይቱም የሁለቱ አገራት ፕሬዝዳንቶችን ጨምሮ በንግድና ኢንቨስትመንት የተሰማሩ በርካታ የህንድ ባለሃብቶች ተሳትፈዋል።አትዮጵያ በተለይም በዘመናዊ ግብርና ዘርፍ ያላት እምቅ ሃብት በተመለከተ ለተሳታፊዎች ጥናትን መሰረት ያደረገ ማብራሪያ ተሰጥቷል።ፕሬዘዳንት ዶክተር ሙላቱ ተሾመ በዚህ ወቅት እንደተናገሩት፤ኢትዮጵያ ከድህነት ለመውጣት የምታደርገውን ትግል ከሚደግፉ የልማት አጋሮች መካካል ህንድ ዋነኛዋ ናት።መንግስት የአገሪቱን ኢኮኖሚ ወደፊት ለማራመድ ምቹ የኢንቨስትመንት ፖሊሲ ከማውጣት በተጨማሪ ለሰው ኃይልና መሰረተ ልማት መጎልበት ልዩ ትኩረት ሰጥቶ እየሰራ መሆኑን ፕሬዝዳንቱ ተናግረዋል።በአገሪቱ እየተገነቡ ያሉት የኢንዱስትሪ ፓርኮች ለውጭና አገር ውስጥ ኢንቨስተሮች ምቹ ሁኔታዎችን እየፈጠሩ እንደሆኑ ገልጸው፤ የህንድ ኩባንያዎችም በፓርኮቹ ለመስራት ያሳዩትን ፍላጎት ፕሬዘዳንቱ አድንቀዋል።እስካሁን ባለው ሁኔታም የተለያዩ የህንድ ኩባንያዎች በኢትዮጰያ ከ10 ቢሊዮን ብር በላይ መዋዕለ ንዋይ በማፍሰስ ለ50 ሺህ ኢትዮጵውያን የሥራ እድል እንደፈጠሩም ተናግረዋል።የህንዱ ፕሬዝዳንት ራም ናት ኮቪንድ በበኩላቸው  ህንድ ከአፍሪካ ጋር ለምታደርጋው ግንኙነት ኢትዮጵያ ማዕከላዊ ማዕቀፍ መሆኗን ተናግረዋል።ኢትዮጵያ ከቅርብ ዓመታት ወዲህ እያስመዘገበችው ባለው የኢኮኖሚ እድገት የበርካታ አገራትን ትኩረት እንደሳበች የተናገሩት ፕሬዝዳንት ኮቪንድ፤ ህንድ በኢትዮጵያ በሰፊው ኢንቨስት ከሚያደርጉ ሶስት አገራት መካከል አንዷ በመሆኗ የተሰማቸውን ደስታ ገልጸዋል።በንግድና ኢንቨስትመንት ዘርፍ ከኢትዮጵያ ጋር ያላቸውን ግንኙነትም መንግስታቸው በቀጣይ አጠናክሮ እንደሚቀጥል አስገንዝበዋል።ከግማሽ ክፍለ ዘመን በላይ ወዳጅነት ያላቸው ኢትዮጵያና ሕንድ  አጠቃላይ የንግድ ልወውጥ መጠናቸው ከአንድ ቢሊዮን ዶላር በላይ መድረሱን ከንግድ ሚኒስቴር ያገኘነው መረጃ ያስረዳል።(ኢዜአ)